b'\n_START_ARTICLE_\nK. R. Kares\n_START_SECTION_\nKirkollinen ura\n_START_PARAGRAPH_\nNakkilalaisen maanviljelij\xc3\xa4n poikana syntynyt Kares valmistui ylioppilaaksi Porin klassillisesta lyseosta vuonna 1892, sai teologian erotutkinnon 1896 ja vihittiin papiksi 1897. H\xc3\xa4n toimi useassa eri kirkollisessa virassa: pappina, kirkkoherrana, l\xc3\xa4\xc3\xa4ninrovastina ja kirkolliskokouksen j\xc3\xa4senen\xc3\xa4._NEWLINE_Aluksi h\xc3\xa4n oli Raumalla kirkkoherran apulaisena 1897. Samana vuonna h\xc3\xa4n oli Raippaluodon virkaa tekev\xc3\xa4n\xc3\xa4 kirkkoherrana. Vuosina 1897\xe2\x80\x931908 h\xc3\xa4n oli Joroisissa ja Mikkelin Maalaiskunnan Otavassa Keski-Savon kansanopiston johtajana ja toimi Joroisten papiston apulaisena 1897\xe2\x80\x931901. Vuodesta 1901 vuoteen 1908 h\xc3\xa4n oli Mikkelin seurakuntien papiston apulaisena. Vuonna 1908 h\xc3\xa4n toimi Mikkelin maaseurakunnan ylimm\xc3\xa4isen\xc3\xa4 pappina. 1908\xe2\x80\x931918 h\xc3\xa4n oli Turun l\xc3\xa4hetysyhdistyksen johtaja ja L\xc3\xa4hetyskirkon Betel-kirkon saarnaaja._NEWLINE_Kares valittiin vuonna 1916 Asikkalan seurakunnan kirkkoherraksi, mutta valitusten vuoksi h\xc3\xa4n p\xc3\xa4\xc3\xa4si aloittamaan teht\xc3\xa4v\xc3\xa4ss\xc3\xa4 vasta 1918. H\xc3\xa4n oli Asikkalan kirkkoherrana vuoteen 1924 ja sen j\xc3\xa4lkeen Lapuan kirkkoherrana 1924\xe2\x80\x931942. L\xc3\xa4\xc3\xa4ninrovastina h\xc3\xa4n oli 1919\xe2\x80\x931924 Hollolan rovastikunnassa ja 1932\xe2\x80\x931942 Lapuan rovastikunnassa. Tuomiorovastina h\xc3\xa4n ei voinut olla, sill\xc3\xa4 Lapuan hiippakunta perustettiin vasta 1956. Kares oli asessorina Porvoon tuomiokapitulissa 1922\xe2\x80\x931924 ja Turun arkkihiippakunnassa 1927\xe2\x80\x931933.\n_START_SECTION_\nPoliitikko\n_START_PARAGRAPH_\nKares oli jo ensimm\xc3\xa4isess\xc3\xa4 eduskunnassa Suomalaisesta puolueesta 1907\xe2\x80\x931909. Seuraavan kerran h\xc3\xa4n oli eduskunnassa 1922\xe2\x80\x931927 Kansallisen Kokoomuspuolueen edustajana. Kuitenkin vasta Lapuan liikkeen nousu kes\xc3\xa4ll\xc3\xa4 1930 toi rovasti Kareksen yleiseen tietoisuuteen, kun h\xc3\xa4n piti kiihke\xc3\xa4n puheen talonpoikaismarssin yhteydess\xc3\xa4. Liikkeen jyrkk\xc3\xa4\xc3\xa4 siipe\xc3\xa4 edustanut Kares sai mainetta julistaessaan Vihtori Kosolan olevan Jumalan valitsema johtaja Suomen kansalle. H\xc3\xa4n pysyi liikkeen kannattajana sen loppuun asti ja siirtyi sen j\xc3\xa4lkeen uuteen Is\xc3\xa4nmaalliseen kansanliikkeeseen. H\xc3\xa4net valittiin kolmannen kerran eduskuntaan IKL:n listoilta vuonna 1933. Eduskunnassa Kares tuli tunnetuksi ryhm\xc3\xa4ns\xc3\xa4 johtavana ja v\xc3\xa4rikk\xc3\xa4imp\xc3\xa4n\xc3\xa4 esiintyj\xc3\xa4n\xc3\xa4. Muidenkin IKL:n pappien tavoin h\xc3\xa4n yhdisti tiiviisti uskonnon ja politiikan puhuen politiikkaa saarnastuolissa ja saarnaten eduskunnan puhujalavalta._NEWLINE_Fanaattinen kristillisyys ja \xc3\xa4\xc3\xa4rioikeistolaisuus olivat Karekselle yht\xc3\xa4, joskaan h\xc3\xa4n ei ollut aivan yht\xc3\xa4 kiihke\xc3\xa4 kuin esimerkiksi nuorempi puoluetoverinsa Elias Simojoki. Talvisodan syttymisp\xc3\xa4iv\xc3\xa4n\xc3\xa4 Kares luki eduskunnan t\xc3\xa4ysistunnossa is\xc3\xa4nmaallisen Kustaa Adolfin taisteluvirren sanoja. Kares jatkoi yht\xc3\xa4jaksoisesti eduskunnassa kuolemaansa saakka. Kuolemaa edesauttoi h\xc3\xa4nen periaatteellinen kielt\xc3\xa4ytymisens\xc3\xa4 mustan p\xc3\xb6rssin tuotteiden hankkimisesta ja tyytyminen niukkoihin korttiannoksiin. H\xc3\xa4nen tilalleen eduskuntaan tuli Reino Cederberg. _NEWLINE_Kares toimi my\xc3\xb6s kunnallispolitiikassa. H\xc3\xa4n oli Joroisten esimiehen\xc3\xa4, Turun kaupunginvaltuuston j\xc3\xa4senen\xc3\xa4 ja Asikkalan kunnanvaltuuston puheenjohtajana.\n_START_SECTION_\nOpettaja ja toimittaja\n_START_PARAGRAPH_\nVuosina 1908\xe2\x80\x931918 Kares toimi Turun suomalaisen yhteiskoulun uskonnon opettajana. Her\xc3\xa4tt\xc3\xa4j\xc3\xa4-lehden toimittajana h\xc3\xa4n oli 1908\xe2\x80\x931942 ja Lakeus-lehden p\xc3\xa4\xc3\xa4toimittajana 1935\xe2\x80\x931936.\n_START_SECTION_\nN\xc3\xa4kemyksi\xc3\xa4\n_START_PARAGRAPH_\nKares suhtautui my\xc3\xb6nteisesti natsi-Saksaan ja kannatti avoimesti natsien kirkollisen peitej\xc3\xa4rjest\xc3\xb6n Saksalaisten kristittyjen uskonliikkeen n\xc3\xa4kemyksi\xc3\xa4. H\xc3\xa4nen mukaansa natsien my\xc3\xb6t\xc3\xa4 Saksan kirkossa puhalsivat uudet virkist\xc3\xa4v\xc3\xa4t tuulet._NEWLINE_Kares oli my\xc3\xb6s antisemitisti, jonka mukaan juutalaisvainot johtuivat heid\xc3\xa4n omista teoistaan. Kares piti juutalaisia rikkaina, joilta puuttui Jumalan siunaus. H\xc3\xa4nen mukaansa my\xc3\xb6s antikristus oli juutalainen.\n_START_SECTION_\nPerhe\n_START_PARAGRAPH_\nPiispa Olavi Kares oli K. R. Kareksen poika.'